Aalborg Byråd lukkede og slukkede definitivt for forlystelsesparken Karolinelund.

Så er det definitivt slut for forlystelsesparken Karolinelund i Aalborg. Byrådet besluttede i aftes at lukke parken. Det sidste håb blev dog allerede slukket for Karolinelund i sidste uge, da de mulige svenske investorer valgte at trække deres tilbud tilbage. Investorgruppen begrundede deres valg med det krav, som Aalborg Kommune stillede om rensning af grunden efter endt lejeaftale. Kravet indebar, at investorgruppen skulle have fjernet den forurening, som allerede ligger på grunden i dag efter næsten 70 år med tivoli. Det var et enigt byråd, der traf beslutningen om at lukke Karolinelund.